Document ID: /fineweb-2-swissfilter-quality_10-filterrobots/filtered/02038.jsonl.gz/3512

Las vulps sajan sa spezialisadas fermamain sin questa chatscha, ha l’inspectur da chatscha chantunal Adrian Arquint ditg ad RTR. Il chavriel patescha il pli fitg sch’i dettia in enviern pli dir. El daventia flaivel e crappa, ubain daventia ina preda ch’ils animals da rapina pon mazzar tgunsch.
Betg mo la vulp
E sa chapescha ch'era lufs e lufs-tscherver han stgarpà selvaschinas. Adrian Arquint sa dad almain 18 tschiervs e plirs chavriels che sajan vegnids stgarpads da lufs.
Pon ins distinguer, sch'in luf ubain in luf-tscherver ha stgarpà ina selvaschina?
I dettia indizis, di l'inspectur da chatscha chantunal. Il luf-tscherver maglia mo la charn, il luf maglia la charn e sfratga era anc l’ossa. Ins vesia vid ils dents, da tge animal da rapina ch’i sa tractia. E la finala possia ins era far in test da DNA. Ins na possia dentant betg constatar exact, quants lufs ch'hajan stgarpà la selvaschina.
Dumber d'animals stgarpads davent schaner enfin mars 2018
|luf-tscherver||vulp||luf|
|chamutschs||2||3||0|
|tschiervs||2||0||7|
|chavriels||6||108||12|
|total||12||111||19|
Chatscha è necessaria
La natira regulescha damai er sezza la situaziun da selvaschina. Il dumber ch'ils animals da rapina han stgarpà na tanscha tenor Adrian Arquint dentant betg. La chatscha saja vinavant necessaria per stabilisar il dumber da tschiervs e chavriels.
RR actualitad 12:00